বিহারে আসনরফা সারল NDA! কত আসনে লড়বে BJP-JDU?

ওয়েব ডেস্ক : নভেম্বরেই বিহারে হতে চলেছে বিধানসভা নির্বাচন (Bihar Assembly Election 2025)। দু’দফায় হবে এই ভোট। তার আগেই আসনরফা সেরে ফেলল বিজেপি (BJP) ও জেডিইউ (JDU)। আসন্ন নির্বাচনে সমান সংখ্যক আসনে লড়বে দুই দল। রবিবার এমনটাই ঘোষণা করলেন কেন্দ্রীয় শিক্ষামন্ত্রী ধর্মেন্দ্র প্রধান (Dharmendra Pradhan)।

বিজেপির ইনচার্জ রবিবার বিকেলে এক্স হ্যান্ডেলে পোস্ট করে জানান, আসন্ন বিহার নির্বাচন নিয়ে আসনরফা সেরে ফেলেছে এনডিএ (NDA) শরিকরা। বিজেপি (BJP) ও জেডিউ (JDU) ১০১টি করে আসনে লড়বে। বাকি ২৯টি আসন পাবে কেন্দ্রীয় মন্ত্রী চিরাগ পাসওয়ানের এলজেপি (LJP)। এর পাশাপাশি ৬টি আসনে লড়বে কেন্দ্রীয় মন্ত্রী জিতনরাম মাঝির রাষ্ট্রীয় লোক মোর্চা (RLM)। হিন্দুস্থান আওয়াম মোর্চাও(HAM) লড়বে ৬টি আসনে।

আরও খবর : সর্দার বল্লভভাই প্যাটেলের ১৫০ তম জন্মজয়ন্তীতে মেগা ইভেন্ট যোগী রাজ্য

তবে এই আসনবন্টন নিয়ে এনডিএ (NDA) শরিকদের মধ্যে দীর্ঘ টানাপোড়েন চলেছিল। মুখ্যমন্ত্রী নীতীশ কুমার জানিয়েছিলেন, ভারতীয় জনতা পার্টি (BJP) যতগুলি আসনে লড়বে, তার থেকে একটি বেশি আসন ছাড়তে হবে জেডিইউ-কে। এর পরেই গোটা পরিস্থিতি সামলাতে আসরে নামে খোদ কেন্দ্রীয় স্বরাষ্ট্রমন্ত্রী অমিত শাহ। তিনি দেখা করেন নীতীশের সঙ্গে। তার পরেই ঠিক হল আসন্ন নির্বাচনে সমান সংখ্যক আসনে লড়বে বিজেপি ও জেডিইউ।

উল্লেখ্য, বিহারে (Bihar) মোট রয়েছে ২৪৩টি বিধানসভা সিট। চলতি বছর দু’দফায় বিধানসভা নির্বাচন হতে চলেছে। প্রথম দফায় ভোট হবে আগামী ৬ নভেম্বর। দ্বিতীয় দফায় ভোট হবে ১১ নভেম্বর। ফল ঘোষণা হবে ১৪ নভেম্বর। অন্যদিকে, ২০২০ সালে বিজেপি লড়েছিল ৭৪টি আসনে। জেডিইউ লড়েছিল ৪৩টি আসনে। তবে এবার সমানসংখ্যক আসনে লড়তে চলেছে বিজেপি ও জেডিইউ। বাকি শরিকারও লড়তে চলেছে বেশ কিছু আসনে।